რარა
რარა (ნეპ. राराताल) — ტბა ნეპალში, ჯუმლისა და მუგუს რაიონში. წარმოადგენს ფართობით ქვეყნის უდიდეს და უღრმეს ტბას. მტკნარწყლიანია. მდებარეობს ჰიმალაის მთებში, ზღვის დონიდან 2990 მ სიმაღლეზე. ზედაპირის ფართობი 10,8 კმ², მაქსიმალური სიღრმე 167 მ. გამდინარეა. გამოედინება მდინარე ნიჯარი, რომელიც ერთვის მდინარე მუგუ-კარნალს მარცხენა მხრიდან. იცის სასიამოვნო ზაფხული, ხოლო ზამთარი ცივია. დეკემბრიდან მარტამდე ტემპერატურა ეცემა გამყინავ ნიშნულამდე, მოდის 1 მეტრიანი ძლიერი თოვლი, რომელიც კეტავს ტბისკენ მისასვლელ გზას. ტბაში გვხვდება 3 ენდემური სახეობის თევზი: Schizothorax macrophthalmus, Schizothorax nepalensis და Schizothorax raraensis და ერთი ენდემური სახეობის ბაყაყი — Nanorana rarica. ტბაზე ვიზიტის საუკეთესო დროა სექტემბერ/ოქტომბერი და აპრილ/მაისი. რარის ტბა გარშემორტყმულია რარის ეროვნული პარკით, რომელიც 1976 წელს დაარსდა. 2007 წლის სექტემბრიდან ტბას და გარემომცველ ვეტლენდებს რამსარის კონვენცია იცავს. ლიმნოლოგიური თვალსაზრისით რარის ტბა ოლიგოტროფულია.